ഓഫ്ലൈനില് എത്ര കുട്ടികള് കൈമലര്ത്തി വിദ്യാഭ്യാസ വകുപ്പ് മലപ്പുറം: ഓണ്ലൈന് പഠനം ആരംഭിച്ചിട്ട് മാസം മൂന്ന് കഴിയാറായി. ജില്ലയിലെ ഒരുലക്ഷത്തോളം കുട്ടികള്ക്ക് സ്മാര്ട്ട് ഫോണ് വാങ്ങാന് സാമ്ബത്തിക ശേഷിയില്ലെന്ന് ജില്ലാ വിദ്യാഭ്യാസ വകുപ്പും തദ്ദേശസ്ഥാപനങ്ങളും നടത്തിയ കണക്കെടുപ്പില് കണ്ടെത്തിയിരുന്നു. സാമൂഹിക പിന്തുണയോടെ ഇവര്ക്ക് ഫോണ് ലഭ്യമാക്കാന് ശ്രമിക്കുമെന്ന വാഗ്ദാനം ജില്ലാ വിദ്യാഭ്യാസ വകുപ്പും തദ്ദേശസ്ഥാപനങ്ങളും മറന്ന മട്ടാണ്. ഓണ്ലൈന് പഠനത്തിന്റെ തുടക്കത്തില് നടത്തിയ വിവരശേഖരണത്തിന് ശേഷം എത്ര കുട്ടികള്ക്ക് ഫോണ് ലഭ്യമാക്കാനായെന്ന കണക്ക് പോലും ജില്ലാ വിദ്യാഭ്യാസ വകുപ്പ് അധികൃതരുടെ കൈവശമില്ല. ജില്ലയില് ആകെ 3.32 ലക്ഷം കുട്ടികള്ക്ക് സ്മാര്ട്ട് ഫോണില്ലെന്നാണ് വിദ്യാഭ്യാസ വകുപ്പിന്റെ വിവരശേഖരണത്തില് കണ്ടെത്തിയിരുന്നത്. നേരത്തെ ഒരു കുടുംബത്തെ ഒരു യൂണിറ്റാക്കി കണക്കാക്കി നടത്തിയ വിവര ശേഖരണത്തില് 2,266 ഡിജിറ്റല് ഉപകരണങ്ങളുടെ കുറവായിരുന്നു രേഖപ്പെടുത്തിയത്. എന്നാല് കുടുംബത്തിലെ ഓരോ കുട്ടിയെയും ഒരംഗമാക്കി വേണം കണക്കെടുക്കാന് എന്ന സര്ക്കാര് നിര്ദ്ദേശത്തോടെ കുട്ടികളുടെ എണ്ണം ഉയര്ന്നു. ഇതില് 1.62 ലക്ഷം കുട്ടികള്ക്ക് സ്വന്തം നിലയില് ഫോണ് വാങ്ങാന് കഴിയുമെന്നും 78,232 പേര്ക്ക് വായ്പ ലഭ്യമാക്കിയാല് ഫോണ് വാങ്ങാമെന്നും കണ്ടെത്തി. ശേഷിക്കുന്ന 91,823 കുട്ടികള്ക്ക് സമൂഹത്തിന്റെ സഹായത്തോടെ മാത്രമേ ഫോണ് വാങ്ങാനാവൂ എന്നാണ് കണ്ടെത്തിയിരുന്നത്. കൈയൊഴിഞ്ഞ് വിദ്യാഭ്യാസ വകുപ്പ് ഓണ്ലൈന് പഠനസൗകര്യങ്ങളില്ലാത്ത കുട്ടികളുടെ വിവരങ്ങള് ശേഖരിക്കുന്നതിലും സാമൂഹിക പിന്തുണയോടെ ഫോണ് ലഭ്യമാക്കുന്നതിനും മുന്നിട്ടിറങ്ങിയ വിദ്യാഭ്യാസ വകുപ്പ് അധികൃതര് ഇപ്പോള് കുട്ടികളെ കൈവിട്ടിട്ടുണ്ട്. ഇത്രയധികം കുട്ടികള്ക്ക് ഫോണ് ലഭ്യമാക്കുകയെന്നത് വിദ്യാഭ്യാസ വകുപ്പ് മാത്രം വിചാരിച്ചാല് പരിഹരിക്കാവുന്ന കാര്യമല്ലെന്ന് ചൂണ്ടിക്കാട്ടി മാറി നില്ക്കുകയാണ് അധികൃതര്. വിദ്യാഭ്യാസ വകുപ്പും തദ്ദേശസ്ഥാപനങ്ങളും മുന്നിട്ടിറങ്ങിയാല് വിവിധ സംഘടനകളുടെ സഹായത്തോടെ കൂടുതല് വേഗത്തിലും ഫലപ്രദമായും പഠനോപകരണങ്ങള് ലഭ്യമാക്കാനാവും. ചില സ്കൂളുകളില് പി.ടി.എയുടെ നേതൃത്വത്തില് മുന്നിട്ടിറങ്ങിയാണ് ഫോണ് ലഭ്യമാക്കുന്നത്. സഹകരണ സംഘങ്ങള് മുഖേന സ്മാര്ട്ട് ഫോണ് വാങ്ങിക്കാന് വായ്പ ലഭ്യമാക്കിയിരുന്നു. ഓണലൈന് പഠനത്തിന് എത്ര കുട്ടികള്ക്ക് സ്മാര്ട്ട് ഫോണില്ലെന്നത് സംബന്ധിച്ച വിവരം ലഭ്യമല്ല. സര്ക്കാര് നിര്ദ്ദേശപ്രകാരം തുടക്കത്തില് വിവരശേഖരണം നടത്തിയിരുന്നു. ഇതിനുശേഷം എത്ര കുട്ടികള്ക്ക് ഫോണ് കിട്ടിയെന്ന വിവരം ശേഖരിച്ചിട്ടില്ല. കെ.കുസുമം, ജില്ലാ വിദ്യാഭ്യാസ വകുപ്പ് ഓഫീസര്